kardosdrur/scandi-wiki huggingface dataset:
Europaflaget

Europaflaget består af 12 gyldne pentagramstjerner i en cirkel på en blå baggrund. Flaget har siden 26. maj 1986 været EU's officielle flag og var fra 8. december 1955 flag for Europarådet.

Flaget kan findes på alle euro-sedler samt på kørekort og nummerplader i de fleste europæiske lande.

Historie 
Oprindeligt var Europaflaget, da det blev valgt af Europarådet 8. december 1955, tænkt som et symbol på hele Europa. Stjernerne var Europas folk i enhed. Rådet besluttede, at antallet af stjerner skulle være 12 med udgangspunkt i stjernetegnene.

11. april 1986 besluttede Europaparlamentet at bruge flaget for det Europæiske Fællesskab (EF), og 26. maj samme år blev det vedtaget. Da EF skiftede navn til Europæiske Union i november 1993 efter vedtagelsen af Maastricht-traktaten, fortsatte brugen af flaget.

Flaget kontrolleres nu i fællesskab af Europarådet og EU. Det er dog fortsat Europarådet, der har immaterialretten til flaget.

Stjerneantallet 
Stjernerne står for idealerne om enhed, solidaritet og harmoni blandt Europas befolkninger. De 12 gyldne pentagramstjerner har ikke noget at gøre med antallet af lande i EU. Der var ved valget til Europarådet 15 medlemmer, og det blev foreslået at have et tilsvarende antal stjerner. Men det blev forpurret af Vesttyskland, da et af medlemmerne var Saarland, som både Vesttyskland og Frankrig gjorde krav på. Tallet 12 blev valgt, da det ikke havde nogen politiske overtoner. Tallet symboliserer antallet af stjernetegn, måneder i året, dagens timer, apostlene og flere andre begreber fra den vestlige historie.

referencer 

Flag fra Europa
Vortebider

Vortebideren (Decticus verrucivorus) er et insekt i familien løvgræshopper. Den er udbredt i hele Danmark og store dele af resten af Europa. Den holder til på solbeskinnede heder og enge med lav vegetation, både tør og fugtig. Vortebideren har veludviklede vinger, der bruges i kombination med kraftige spring. Ved hjælp af vingerne kan den springe mere end 20 meter.

Udseende 
Hannen bliver 2,5 – 3,5 cm og den lidt større hun 3,1 – 4,5 cm. Den er normalt grøn med mørke pletter på vinger og bagkrop. Brune varianter forekommer også, og tilmed varianter, der er grønne med gule til røde nakkesider og røde lår. Dertil findes varianter, der kan have en mosaik af forskellige farver.

Hunnen har en 17-26 millimeter lang læggebrod, som bruges når æggene lægges i jorden. Læggebroden gør hunnerne lette at kende.

Føde 
Vortebideren er et rovdyr, der blandt andet tager mindre græshopper og andre insekter, men den lever også af plantekost som fx græs. Den har kraftige kæber og kan give et smertefuldt bid, dog bider den næppe gennem huden.

Sang 
Hannen er den eneste der synger, hvilket sker ved hjælp af forvingerne. Det øverste af forvingerne overlapper hinanden og her sidder striduleringsorganet. Det er i princippet en fil, der stryger hen over nogle tappe, og herved dannes lyden. Sangen er en række hæse enkeltstød: "sicc, sicc, sicc", der gentages flere gange i sekundet. Lyden er høj og kraftig, og kan høres op til 100 meter væk. Hvis hannen forstyrres for meget, stopper striduleringen. Den stridulerer kun, når temperaturen er over 23-25 grader, og denne opnås hurtigt i jordhøjde på en sommerdag.

Parring og udvikling 
Under parringen fører hannen en spermatofor fra kønsåbningen over i hunnens kønsåbning. Denne spermatofor består af to dele: en lille del, hvori sæden sidder, og en stor proteinholdig del, som hunnen æder. Denne er vigtig for udviklingen af æggene. Efter parringen går de hver til sit. Hunnen lægger æggene enkeltvis spredt over et større område, og æggene overvintrer til næste forår. De første nymfer ses i maj. Efter ca. halvanden måned ses de første voksne vortebidere, og man kan høre hannerne synge. Vortebideren er fremme helt til den første hårde frost rammer, og man kan finde dem helt ind i oktober.

Vortebiderens navn 
Vortebideren har fået sit navn fra, at man før i tiden brugte den til at bide i fx fodvorter. Den gylper så lidt fordøjelsesvæske op, som hjælper til at dræbe vorten. Den skulle også være brugt til at bide hul på vabler.

Galleri

Kilder og eksterne henvisninger 

 Knud Th. Holst. Danmarks Fauna. Ørentviste, Kakerlakker og Græshopper. G.E.C. Gads Forlag, København 1970.
 Hans Hvass, Danmarks Dyreverden, bind 2, Hvirvelløse dyr, side 40-42. 2. udgave, Rosenkilde og Bagger 1978. .

Løvgræshopper
Frueskov

Frueskov (tysk Marienhölzung) er et cirka 200 hektar stort skovområde i Flensborg i det nordlige Tyskland. Skoven ligger på en stor randmoræne vest for byens centrum med en stor variation af træer og buske. Morænen når her en højde af 64 m.o.h. Frueskoven er dermed byens højeste punkt. I skoven gror overvejende løvtræer som bøg og eg. En del af skovarealet blev derudover tilplantes med nåletræer som graner, sitkagraner og japansk lærk. Tværs gennem skoven løber Marieåen, som har udløb i Flensborg Fjord. Skoven tjener som lokalt, bynært rekreationsområde.

Skovområdet byder på et godt udbygget vejnet med en samlet længde på 22 km veje og stier. Siden 1990 er der oprettet en biologisk læresti med informationstavler, som fortæller om skovens økologiske sammenhænge.

I en del af skoven befinder sig en sangermindelund, hvor enkelte flensborgske kor- og sangforeninger hver har opført en mindesten. Stedet tjener om sommeren som mødested for diverse musikalske sammenkomster. Blandt korene er også et dansk kor. Ved siden af skovens restaurant står en af regionens ældste ege, som skønnes til at være op mod 250 år gammel. Dette træ er nu fredet. I Frueskoven ligger også resterne af vandborgen Eddebo (Eddeboe) fra det 13. århundrede. 

Hele arealet dyrkes efter principperne for naturnær skovdrift.

Eksterne henvisninger 

 Flensborg skovfogderi  
 Om flensborgske skovområder  

Skove i Sydslesvig
Flensborg
Bibelbælte

Bibelbælte (Amr: Bible Belt) er et udtryk, der fortrinsvis betegner et område i det sydøstlige USA, hvor konservativ protestantisk kristendom står stærkt og spiller en dominerende rolle i kulturen. Dominerende kirker i bibelbæltet er blandt andre den anglikanske kirke, sydstatsbaptister og pinsekirker.
Udtrykket 'bibelbælte' blev første gang formuleret af den amerikanske journalist og samfundskommentator H.L. Mencken i begyndelsen af 1920'erne. Udtrykket har siden spredt sig til en række andre lande, fx betegnes et område i Norge langs kysten fra Aust-Agder til Romsdal som det norske bibelbælte, og i Danmark bliver Vestjylland undertiden også betegnet som bibelbælte, bl.a. med reference til Indre Mission, som står stærkt her.

Gallups statistik pr. Feb17, 2015 over de mest - og mindst - religiøse stater i USA, med oversigtskort

Referencer 

Kristendom i USA
Protestantisme
Kirkehistorie
Psykosomatik

Psykosomatik er læren om, hvordan individets psykiske tilstand vil påvirke dets fysiske tilstand, heraf i øvrigt ordet "soma", som på græsk betyder legeme. Er man således ked af det, vil man være mere modtagelig over for fysiske svækkelser. Det er i dag påvist, at psykosomatiske fænomener skyldes den neurale aktivitet i hjernen; når vi er kede af det, aktiveres et neuralt kredsløb, som svækker kroppens immunforsvar.

 
Psykologi
Flæskholm

Flæskholm er en lille ubeboet ø, som ligger imellem Skarø og Avernakø i det Sydfynske Øhav. Øen er ca. 200 meter lang og ca. 50 meter bred på det bredeste stykke.

På øen er der en smule græs og en stor Almindelig hyld. Øen bruges som yngleplads for en del fugle. Da øen ligger i et meget lavvandet område, kan den kun besejles med skibe af meget ringe dybgang.

Øer i Danmark
Lokaliteter i Svendborg Kommune
Øer i Sydfynske Øhav
Fodboldenke

En fodboldenke er en betegnelse, som anvendes i fodbold-kredse for koner og kærester til fodboldspillere og ledere i fodboldklubber. Fodboldenker er oftest, men ikke altid, kvinder, der som regel har meget lidt interesse i selve sporten. Ordet blev introduceret i det danske sprog i 1958. Det er efterfølgende også kommet til at omfatte personer, som har et forhold til en fan af fodbold, amerikansk fodbold o.a., hvor interessen for sporten fylder en masse. Der dedikeres en masse fritid på landskampe i fjernsynet og fodboldkampe med vennerne i tide og utide, hvor konen/kæresten imellemtiden tilsidesættes eller overses til en vis grad.

Kilde 

Enke
Fodboldkultur
Eli Landsem

Eli Landsem (født 22. marts 1962) er en norsk fodboldtræner, som har den højeste træneruddannelse i Norge. Hun træner (pr. forår 2007) den norske fodboldklub Asker Football Kvinner fra Toppserien.

Hun blev i sommeren 2003 den første heltidsansatte træner i dansk kvindefodbold, da hun overtog cheftræner-posten i Fortuna Hjørring og havde stillingen i to år frem til juli 2005.

Eksterne henvisninger 
 

Fodboldtrænere fra Norge
Ernst Heinkel Flugzeugwerke

Ernst Heinkel Flugzeugwerke var en tysk flyfabrik som blev etableret i Warnemünde i 1922 og som havde sin storhedstid i perioden før og under 2. verdenskrig.

Mest kendte flytyper er:

 Heinkel H.E.8 – 1-motors monoplan fra 1920'erne
 Heinkel HE-51 – 1-motors biplan fra 1920'erne
 Heinkel He 59 – 2-motors søfly fra 1920'erne
Heinkel He 100 - 1-motors jager  fra 1940'erne 
 Heinkel He 111 – 2-motors bombefly – 2. verdenskrig
 Heinkel He 114 – 1-motors søfly – 2. verdenskrig
 Heinkel He 115 – 2-motors maritimt patruljefly – 2. verdenskrig
 Heinkel He 162 – 1-motors jetfly – 2. verdenskrig
 Heinkel He 177 Greif – 4-motors bombefly – 2. verdenskrig
 Heinkel He 178 – 1-motors jetfly/prototype – 2. verdenskrig
 Heinkel He 219 Uhu – 2-motors natjager – 2. verdenskrig

Efter 2. verdenskrig producerede fabrikken også kabinescootere.

Flyproducenter fra Tyskland
Mecklenburg-Vorpommerns historie
Heinkel He 111

Heinkel He 111 var et tysk 2-motors bombefly fra 2. verdenskrig. Flyet er et af de mest kendte bombefly fra 2. verdenskrig. Det var et af de primære bombefly i Luftwaffe under hele krigen.

Flyet er især kendt fra Luftslaget om England, hvor fly af denne type udførte en meget stor del af de angreb der blev rettet mod London og andre større engelske byer. Flyet deltog dog på alle fronter.

Bombefly
Luftwaffe
Fly fra 2. verdenskrig
Militærfly fra Tyskland
2-motors propelfly
Messerschmidt

Messerschmidt har flere betydninger:

 Messerschmitt – Tysk flyfabrik
 Messerschmidt, Morten – Dansk politiker
Arado Flugzeugwerke

Arado Flugzeugwerke var en tysk flyproducent. 

Firmaet blev oprindeligt etableret i Warnemünde som en del af Flugzeugbau Friedrichshafen. Efter 1. verdenskrig blev afdelingen i Warnemünde i 1902 købt af Hugo Stinne, der genoptog flyproduktionen under navnet Dinos Automobilwerke AG. Stinne døde i 1924 og flyproduktionen blev herefter overtaget af Walter Hormel og Werner Hansel, der havde stiftet Arado Handelsgesellschaft. Hormel solgte kort efter sine aktier til virksomhedens administrerende direktør Heinrich Lübbe.

Fabrikken fremstillede oprindelige lette træninsfly til de tyske pilotskoler og post- og sportsfly.  Ved nazisternes magtovertagelse blev produktionn omlagt til at levere fly til det nyoprettede Luftwaffe og firmaet skiftede samme år navn til Arado Flugzeugwerke. 

Fabrikken udviklede det første operationelt anvendte jetdrevne bombefly, Arado Ar 234.

Mest kendte flytyper fra Arado er:

 Arado Ar 65 – 1-motors bi-plan – 1930'erne
 Arado Ar 80 – 1-motors mono-plan – 1930'erne
 Arado Ar 96 – 1-motors observationsfly – 2. verdenskrig
 Arado Ar 196 – 1-motors søfly – 2. verdenskrig
 Arado Ar 232 – 2-motors transportfly – 2. verdenskrig
 Arado Ar 234 – 2-motors jetfly – 2. verdenskrig
 Arado Ar 240 – 2-motors jagerfly – 2. verdenskrig

Ved 2. verdenskrigs slutning havde Arado en række uafsluttede projekter omkring især jetfly, som aldrig blev ført ud i livet.

Flyproducenter fra Tyskland
Fairey

Fairey Aviation var en engelsk flyfabrik, som havde sin storhedstid i perioden før og under 2. verdenskrig. 

Efter 2. verdenskrig blev der produceret nogle få fly og helikoptere, men fabrikken gik gradvist over til at producere andre produkter – herunder bl.a. dele til Land Rover, militære broer og dele til atomkraftværker. Dette skete samtidig med at hovedparten af fabrikken overgik til at være amerikansk ejet 

Mest kendte flytyper er:

 Fairey IIIF – 1-motors jager (bi-plan) – 1920'erne
 Fairey Fantome – 1-motors jager (bi-plan) – 1930'erne
 Fairey Hendon – 2-motors bombefly – 1930'erne
 Fairey Swordfish – 1-motors torpedofly (bi-plan) – 2. verdenskrig
 Fairey Barracuda – 1-motors torpedofly – 2. verdenskrig
 Fairey Battle – 1-motors bombefly – 2. verdenskrig
 Fairey Fulmar – 1-motors opklarings-/bombefly – 2. verdenskrig
 Fairey Fairfly – 1-motors opklarings-/bombefly – 2. verdenskrig
 Fairey Gannet – Maritimt opklaringsfly – 1950'erne
 Fairey Gyrodyne – Helikopter – 1950'erne

Af Faireys fly er Swordfish nok det mest kendte, da det bl.a. var fly af denne type, der var med til at sænke det tyske slagskib Bismarck. Dette skete selvom Swordfish flyet allerede ved krigens start var forældet.

Flyproducenter fra Storbritannien
Etableret i 1915
Husum Slot

Husum Slot er et slot i det nordlige Tyskland, bygget i nederlandsk renæssancestil i årene 1577-1582. Bygherren var den slesvigske hertug Adolf af Gottorp (1526-1586). 

Det trefløjede slot blev opført på et område, hvor franciskanere i 1400-tallet havde opført et kloster, og som dengang ikke var del af byen Husum. Slottet er forsynet med tre tårne og flere spir. Forbilledet var Frederik 2.s Frederiksborg Slot i Hillerød, og dets udseende kendes fra en gengivelse i Den Danske Vitruvius.

I 1600-tallet benyttedes slottet fortrinsvis som enkesæde for gottorpske hertuginder. Hertuginde Augusta (1580-1639), datter af Frederik 2. af Danmark, gjorde slottet til et kulturelt center. Hun døde på slottet den 5. februar 1639.

Efter den Store Nordiske Krig kom slottet i år 1721 i dansk eje. Slottet var forfaldent, og Frederik 5. gennemførte en omfattende ombygning og forenkling i årene 1750-1752 ved Otto Johann Müller og Cay Dose. Ved ombygningen, hvorved der blev etableret en række repræsentative trapper og værelser på slottet, forsvandt de svungne gavle, der endnu kan ses på portbygningen. Midtertårnets spir blev rekonstrueret i 1970'erne ved den danske arkitekt Karsten Rønnow efter stikket i Thurahs Vitruvius.

I slotsparken befinder sig et mindesmærke for digteren Theodor Storm. Kunstværket er skabt af Husums billedhugger Adolf Brütt.

Eksterne henvisninger 

 Nissenhus / Husum Slot 

Slot
Slotte i Slesvig-Holsten
Arado Ar 96

Arado Ar 96 var et tysk en-motors observations-, trænings- og kommunikationsfly brugt af blandt andre Luftwaffe under 2. verdenskrig. Flyet blev produceret af Arado Flugzeugwerke i Warnemünde og fløj første gang i 1938. Det blev taget i brug året efter. Prototypen blev drevet af en Argus As 10 motor, mens produktionsmodellen var udstyret med en kraftigere Argus As 410.

Under krigen blev produktionen flyttet fra Tyskland til fabrikker i Tjekkoslovakiet hvor den fortsatte frem til 1950. Omkring 11000 fly blev produceret.

Eksterne henvisninger 

Observationsfly
Luftwaffe
Fly fra 2. verdenskrig
Militærfly fra Tyskland
1-motors propelfly
Dragon (One Piece)

Dragon (ドラゴン) er en fiktiv person fra animeen og mangaen One Piece.

Om Dragon
Den eneste gang, Dragon er blevet set, er efter et lyn destruerer skafottet, hvor Ruffy skulle henrettes af klovnen Buggy, hvor han redder Ruffy fra kaptajn Smoker. Lige da han reddede Ruffy, brød en gigantisk storm løs i Loguetown. Det vides ikke, om han var skyld i denne vejrforandring, men der er uden tvivl mere ved ham, end det ser ud til og muligvis har han også djævlekræfter. 

Da vi kun har set ham en gang i serien, er hans personlighed et mysterium, men han har tilsyneladende en forkærlighed for friheden og skæbnen. Han virker også meget beslutsom og seriøs.

Historie
Dragon er sandsynligvis den mest mystiske person i One Piece, som ikke kun er blevet omtalt, men også har medvirket i historien. Han har vist sig en gang i den egentlige historie og er blevet omtalt meget få gange. Den største omtale af ham var i Choppers flashback for 6 år siden. Der blev holdt et møde i Maryjoa, hvor det blev sagt, at han var en meget farlig revolutionær og at han sandsynligvis ville blive en meget stor trussel om få år.

Mere info
Der er en del mere info på den engelske udgave af denne artikel, men vær forberedt på meget overraskende spoilere.

Figurer fra One Piece
Jacob Arminius

Jacob Arminius eller Jacobus Arminius (født 10. oktober 1560, Oudewater, død 19. oktober 1609, Leiden i Nederlandene) var en nederlandsk reformert præst og teolog og grundlægger af arminianismen.

Jacob Arminius var fra 1588 præst i Amsterdam. I 1603 blev han professor i teologi ved universitetet i Leiden.

Han tilbageviste den calvinistiske lære i den reformerte kirke om prædestinationen (forudbestemmelsen af frelsen og fortabelsen) og stiftede den remonstrantiske kirke. Jacob Arminius døde 1609 i Leiden. Efter sin død blev han fordømt som kætter af den katolske kirke.

Referencer

Literatur 
 Wilfried Plock: Warum ich weder Calvinist noch Arminianer bin. Verbindende Gedanken zu einem trennenden Thema. CMD, Hünfeld 2017, .
 Keith D. Stanglin: Arminius on the Assurance of Salvation: The Context, Roots, and Shape of the Leiden Debate, 1603–1609. Brill 2007.

Eksterne henvisninger 
 Over Arminius  på arminius.nu 
 Jacob Arminius i Het museum van de Vaderlandse geschiedenis 
 Engelsksprogede Wikipediaartikel over Arminianismen 

Protestantisme
Teologer fra Nederlandene
Præster fra Nederlandene
Professorer fra Nederlandene
Tupolev Tu-144

Tupolev Tu-144 var et sovjetisk overlydsfly med NATO-rapporteringsnavnet Charger. Flyet fløj første gang den 31. december 1968 og var således det første supersoniske passagerfly. Lighederne mellem Tu-144 og den britisk-franske Concorde fik mange til at mistænke Tupolev for industrispionage. I Vesten blev flyet døbt Concordski af samme grund. Det var først i 1964 at det blev åbenlyst at Sovjetunionen havde kompromiteret Concorde-programmet. De sovjetiske ingeniører havde dog stort besvær med at lave en eksakt kopi af Concorden, da de engelske mål på delene voldte problemer. Ligeledes havde de ikke den fornødne teknologi til at fremstille komplicerede dele af flyet, som f.eks. motorerne. Til Paris airshowet i 1973 var flyet blevet udstyret med de karakteristiske canardvinger bag cockpittet.

Ved en flyveopvisning 3. juli 1973 i Paris styrtede Tu-144 ned, og blev som passagerfly en fiasko. Det meste af karrieren var Tu-144 det dyreste postfly i verden.

Tu-144
Tu-144
Tu-144
Tu-144
Tøsedrengene 3

Tøsedrengene 3 er titlen på den danske musikgruppe Tøsedrengene's tredje LP-plade, som blev udsendt i marts 1982. 

Efter at have brudt igennem med hittet Sig du ka' li' mig fra det tidligere album året før, Tiden står stille, var dette album med til at fastslå denne succes. Det var samtidig det første album, hvorpå alle de syv medlemmer af gruppen var samlet, heriblandt Maria Bramsen, som fik din debut med Tøsedrengene på dette album. På LP'ens indercover fokuseres der på medlemmernes barndoms-billeder, mens forsiden er et sort-hvidt foto af to dansende børn på en danseskole. Coveret er designet af Peter Ravn, der også designede Tøsedrengene's efterfølgende covere.

Albummet indeholder flere af Tøsedrengene's større hits, blandt andet "Ud under åben himmel" og "Et lysår - En stjerne". Det blev udgivet af Tøsedrengenes daværende faste pladeselskab PolyGram Records på plademærket Mercury, og musikken blev optaget og mixet i Werner Studio, Frederikssundsvej.

Albummet blev genoptrykt på CD i 2006 af Universal Music, som en del af Boxen Tøsedrengene Komplet.

Spor 

Side A:
 "Hør på mig" (Hagen/Michelsen) [2:42]
 "Sige nej" (Bruun/Michelsen) [3:45]
 "Kør på" (Stanley/Michelsen) [2:53]
 "Ud under åben himmel" (Kjellerup/Michelsen) [4:22]
 "Spilder tiden" (Michelsen) [3:35]

Side B:
 "Det samme hver gang" (Bruun/Amtoft) [3:28]
 "Aldrig mere os" (Kjellerup/Michelsen) [4:08]
 "På en lørdag" (Kjellerup/Michelsen) [2:57]
 "Et lysår – En stjerne" (Hagen/Michelsen) [4:24]
 "Du har mig" (Bruun/Michelsen) [2:34]
 "Aldrig forbi" (Kjellerup) [3:23]

Musikere 

 Anne Dorte Michelsen (vokal A2, A3, A4, A5, B3)
 Maria Bramsen (vokal A1, B2, B4, B5)
 Henrik Stanley Møller (keyboards, vokal A3, B1)
 Klaus Kjellerup (bas, vokal B6, flygel B6, guitar A4, A5, B2, B6)
 Michael Bruun (guitar, bas B2)
 Aage Hagen (keyboards)
 Jan Sivertsen (trommer)

Gæster 

 Kate Lange (sækkepipe B2)
 Klavs Bo Larsen (percussion)

Referencer 

Album fra 1982
Tøsedrengene-album
Radio SLR


Radio SLR er en privatejet kommerciel radiostation, som drives af Sjællandske Medier. 

Stantionen sender underholdning, pop/rock-musik og lokale nyheder fra Region Sjælland. 

Kanalen startede den 5. januar 1987 som en lokalradio i Slagelse. I 2002 blev Radio SLR sammen med den vestsjællandske udgave af TvDanmark solgt til Sjællandske Medier. Året før havde de købt Radio Næstved og TvDanmark Næstved. Radio Næstved blev fusioneret med Radio SLR. I 2003 opkøbtes Ringsted Lokalradio og Radio Møn, der nu også udsender Radio SLR. I august 2015 åbnede Radio SLR en sender i Holbæk (106,1 FM) til, at dække Nordvestsjælland. Dermed dækker kanalen cirka halvdelen af Region Sjælland.

I 2011 begyndte Radio SLR at streame på deres hjemmeside.

Kanalen havde 2. kvartal 2018 105.000 ugentlige lyttere.

Nyheder 
Nyhederne leveres af Sjællandske Medier, der også producerer nyheder til aviserne Sjællandske, Nordvestnyt, DAGBLADET, Frederiksborg Amts Avis og til www.sn.dk

Frekvenser 
Radio SLR sender fem forskellige signaler, der gør det muligt, at sende lokale nyheder og reklamer ud til de relevante områder. Senderens placering står i parentes:

 SLR Vestsjælland: 101,0 FM (Slagelse), 104,4 FM (Gørlev), 91,6 FM (Fuglebjerg)
 SLR Midtsjælland 100,7 FM (Ringsted)
 SLR Nordvestsjælland: 106,1 FM (Holbæk)  
 SLR Næstved: 106,5 FM (Næstved), 105,4 FM (Haslev), 107,9 FM (Glumsø) 107,0 FM (Fakse)
 SLR Køge: 98,2 FM (Køge) 106,2 FM (Hårlev), 106,8 FM (Borup)
 SLR Sydsjælland og Øerne: 101,1 FM (Bogø), 92,9 FM (Stege, Møn)
Stationen kan desuden høres flere steder i Region Sjælland på DAB+

Nuværende værter på SLR 
 Flemming Seloy
 Lars Frederiksen
 Jan Lindén
 Christian Stoltenberg
Steffen Stenbæk
 Thomas Pedersen
 Frederik Hjerrild
 Martin Andersen
 Claus Nielsen
 Brian Taber

Eksterne henvisniger 
 Radio SLRs hjemmeside
 Radio SLRs Facebookside

SLR
Etableret i 1987
Sjællandske Medier
Bob Bishop

Bob Bishop var talentspejder for Manchester United i Nordirland i 1960'erne.

Blandt kendte fodboldspillere, han opdagede, var George Best, som spillede for Cregagh Youth Club mod Bishops Boyland club i 1961. Bishop sendte efterfølgende Uniteds manager Sir Matt Busby et kendt telegram, hvori der stod: (oversat fra engelsk) "Jeg tror, jeg har fundet dig et geni". Bishop tilså Bests testkamp på Windsor Park, Belfast i 1988 som æresgæst. Bishop opdagede også Norman Whiteside.

Manchester United F.C.
Daniel (profet)

Profeten Daniel (Hebraisk: דָּנִיּאֵל, Daniyyel; Persisk: دانيال, Dâniyal eller Danial; Arabisk: دانيال, Danyal) er hovedpersonen og forfatteren af Daniels Bog i Tanakh og Det Gamle Testamente. I bogen beskrives, hvordan Daniel bortføres til Babylon for at blive oplært i babylonsk kultur sammen med flere andre jødiske unge mænd. Formålet er at de skal kunne hjælpe til under deportationen af en større gruppe jøder efterfølgende.

Daniel er velsignet af Gud fordi han holder fast i de jødiske skikke og bliver skænket evnen til at tyde drømme. Daniel er kendt for historien om Daniel i løvekulen, hvor Daniel bliver dømt til at overnatte blandt løver, fordi han har bedt til Gud, selvom det var blevet forbudt.

Navnet "Daniel" betyder "El (gud) er min dommer".

Tjek fødsels- og dødsår
Personer i Det Gamle Testamente
Profeter i Det Gamle Testamente
Daniels Bog